Návrh na zrušenie úlohy č. 23 v marci 
v Pláne legislatívnych úloh vlády Slovenskej republiky na rok 2002

V zmysle  Plánu legislatívnych úloh  vlády SR na rok 2002 malo Ministerstvo kultúry SR predložiť v marci 2002 legislatívny zámer návrhu zákona o hudobnej činnosti a hudobno-tanečnej činnosti. 

V rámci plnenia uvedenej úlohy Ministerstvo kultúry SR predložilo  legislatívny zámer návrhu zákona o hudobnej činnosti a hudobno-tanečnej činnosti na rokovanie Legislatívnej rady vlády SR 18. 3. 2002.  Legislatívna rada vlády SR návrh legislatívneho zámeru predmetného zákona prerokovala  28. 5. 2002 a odporúčala, aby Ministerstvo kultúry SR ešte prehodnotilo opodstatnenosť vydania tohto zákona.  Ministerstvo kultúry SR toto odporúčanie akceptovalo a rozhodlo sa nepokračovať v tejto úlohe. 

Už počas prípravy legislatívneho zámeru zákona o hudobnej činnosti a hudobno-tanečnej činnosti sa vyskytli problémy súvisiace s naplnením obsahu tejto právnej normy, na vypracovanie ktorej dal podnet Výbor NR SR pre kultúru a médiá. Pri tvorbe konkrétnej podoby tohto zámeru muselo Ministerstvo kultúry SR vziať do úvahy existujúce právne normy pre príbuzné umelecké oblasti, najmä zákon                 č. 384/1997 Z. z. o divadelnej činnosti v znení zákona č. 416/2001 Z. z. Vzhľadom na to, že uvedený divadelný zákon vo vyčerpávajúcej  miere upravuje oblasť divadelného umenia ako umeleckú činnosť spájajúcu viaceré inak samostatné umelecké druhy a  ich diela do javiskového tvaru divadelnej inscenácie, a teda zahŕňa aj tanečnú oblasť, Ministerstvo kultúry SR upravilo názov predkladaného legislatívneho zámeru ako Legislatívny zámer zákona o hudobnej činnosti. 

Ministerstvo kultúry SR vzhľadom na úzke prepojenie problematiky divadelnej a hudobnej činnosti, ktoré sa vo veľkej miere prelínajú, po analýze problematiky posúdi možnosť komplexného riešenia oboch sfér umeleckej činnosti novým legislatívnym návrhom. 

V súlade s uvedenými dôvodmi Ministerstvo kultúry SR navrhuje úlohu č. 23 v mesiaci marci v Pláne legislatívnych úlohy vlády Slovenskej republiky zrušiť. 

.